Propunere comună de REGULAMENT AL CONSILIULUI de modificare a Regulamentului (UE) nr. 36/2012 privind măsuri restrictive având în vedere situația din Siria /* JOIN/2014/037 final - 2014/0323 (NLE) */





EXPUNERE DE MOTIVE (1) Regulamentul (UE) nr. 36/2012 al Consiliului din 18 ianuarie 2012 privind măsuri restrictive având în vedere situația din Siria a pus în aplicare Decizia 2011/782/PESC a Consiliului[1]. Decizia 2012/739/PESC a Consiliului[2] a abrogat și a înlocuit Decizia 2011/782/PESC. La 1 iunie 2013, Decizia 2012/739/PESC a expirat. Aceasta a fost succedată de Decizia 2013/255/PESC, care se aplică până la 1 iunie 2014. (2) Decizia 2014/XXX/PESC a Consiliului din XXX a modificat Decizia 2013/255/PESC a Consiliului pentru a introduce noi măsuri restrictive cu privire la Siria, în special în ceea ce privește combustibilul pentru avioane cu reacție și anumiți aditivi pentru combustibil. (3) Sunt necesare acțiuni suplimentare din partea Uniunii pentru a pune în aplicare aceste măsuri. Înaltul Reprezentant al Uniunii pentru afaceri externe și politica de securitate și Comisia Europeană propun modificarea în consecință a Regulamentului (UE) nr. 36/2012. 2014/0323 (NLE) Propunere comună de REGULAMENT AL CONSILIULUI de modificare a Regulamentului (UE) nr. 36/2012 privind măsuri restrictive având în vedere situația din Siria CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 215, având în vedere Decizia 2013/255/PESC a Consiliului din 31 mai 2013 privind măsuri restrictive împotriva Siriei[3], având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene, întrucât: (1) Regulamentul (UE) nr. 36/2012 al Consiliului[4] pune în aplicare majoritatea măsurilor prevăzute în Decizia 2013/255/PESC. (2) La... noiembrie 2014, Consiliul a adoptat Decizia 2014/.../PESC de modificare a Deciziei 2013/255/PESC pentru a împiedica vânzarea, furnizarea, transferul sau exportul de combustibili pentru avioane cu reacție și de aditivi, indiferent dacă provin sau nu din Uniune, către orice persoană, entitate sau organism din Siria sau pentru utilizarea în Siria. (3) În plus, este necesar să se interzică furnizarea de finanțare sau de asistență financiară, inclusiv prin instrumente financiare derivate, precum și de servicii de asigurare și de reasigurare, oricărei persoane, entități sau organism din Siria sau în scopul utilizării în Siria, în ceea ce privește vânzarea, furnizarea, transferul sau exportul de combustibili pentru avioane cu reacție și de aditivi în Siria sau în scopul utilizării în Siria. (4) Este necesar să se prevadă o clauză generală anti-eludare, care să interzică participarea în cunoștință de cauză și deliberată la activități care au drept scop sau efect eludarea dispozițiilor prezentului regulament. (5) Aceste măsuri intră în domeniul de aplicare al tratatului și, în consecință, în special pentru a se asigura aplicarea lor uniformă de către operatorii economici din toate statele membre, sunt necesare acțiuni la nivelul Uniunii pentru punerea lor în aplicare. (6) Prin urmare, Regulamentul (UE) nr. 36/2012 ar trebui modificat în consecință, ADOPTĂ PREZENTUL REGULAMENT: Articolul 1 Regulamentul (UE) nr. 36/2012 se modifică după cum urmează: (1) Se inserează următorul articol 8a: „Articolul 8a 1. Se interzic: (a) vânzarea, furnizarea, transferul sau exportul, direct sau indirect, de combustibil pentru avioane cu reacție și de aditivi pentru combustibil, astfel cum sunt identificați în anexa VIII, către orice persoană, entitate sau organism din Siria sau în scopul utilizării în Siria; (b) acordarea de finanțare sau de asistență financiară, inclusiv prin instrumente financiare derivate, precum și de servicii de asigurare și de reasigurare, în legătură cu vânzarea, furnizarea, transferul sau exportul de combustibil pentru avioane cu reacție și de aditivi pentru combustibil, astfel cum sunt identificați în anexa VIII, către orice persoană, entitate sau organism din Siria sau în scopul utilizării în Siria; (c) furnizarea de servicii de brokeraj în legătură cu vânzarea, furnizarea, transferul sau exportul de combustibil pentru avioane cu reacție și de aditivi pentru combustibil, astfel cum sunt identificați în anexa VIII, către orice persoană, entitate sau organism din Siria sau în scopul utilizării în Siria. 2. Anexa VIII include combustibilul pentru avioane cu reacție și aditivii pentru combustibil special concepuți pentru combustibilul de tip kerosen pentru avioane cu reacție. 3. Prin derogare de la alineatul (1), autoritățile competente din statele membre, identificate pe site-urile enumerate în anexa III, pot autoriza vânzarea, furnizarea, transferul sau exportul combustibilului pentru avioane cu reacție și al aditivilor pentru combustibil identificați în anexa VIII, către orice persoană, entitate sau organism din Siria sau pentru utilizarea în Siria, în condițiile pe care le consideră adecvate, dacă au stabilit că combustibilul pentru avioane cu reacție și aditivii pentru combustibil sunt: (a) necesari pentru furnizarea sau pentru facilitarea furnizării de asistență în Siria de către Organizația Națiunilor Unite sau organisme care acționează în numele acesteia, în scopuri umanitare precum furnizarea sau facilitarea furnizării de asistență, inclusiv articole medicale, produse alimentare sau transferul de lucrători umanitari și asistența aferentă, sau pentru evacuarea din Siria sau în interiorul Siriei; (b) numai în scopul utilizării aeronavelor civile care sunt folosite în Siria. 4. Statele membre în cauză informează celelalte state membre și Comisia în termen de patru săptămâni de la autorizarea acordată în temeiul prezentului articol. 5. Interdicția de la alineatul (1) nu se aplică în cazul combustibilului pentru avioane cu reacție și al aditivilor pentru combustibil menționați în anexa VIII care sunt utilizați exclusiv de aeronavele civile care zboară de la sau către aeroporturi din interiorul Siriei sau tranzitează Siria.” (2) Se inserează următorul articol 27a: „Articolul 27a 1. Este interzisă participarea în cunoștință de cauză și deliberată la activități care au drept scop sau efect eludarea dispozițiilor prezentului regulament.” (3) Anexa la prezentul regulament se introduce ca anexa VIII la Regulamentul (UE) nr. 36/2012. Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] Decizia 2011/782/PESC a Consiliului din 1 decembrie 2011 privind măsuri restrictive împotriva Siriei și de abrogare a Deciziei 2011/273/PESC (JO L 319, 2.12.2011, p. 56). [2] Decizia 2012/739/PESC a Consiliului din 29 noiembrie 2012 privind măsuri restrictive împotriva Siriei și de abrogare a Deciziei 2011/782/PESC (JO L 330, 30.11.2012, p. 21). [3] JO L 147, 1.6.2013, p. 14. [4] Regulamentul (UE) nr. 36/2012 al Consiliului din 18 ianuarie 2012 privind măsuri restrictive având în vedere situația din Siria și de abrogare a Regulamentului (UE) nr. 442/2011 (JO L 16, 19.1.2012, p. 1). „ANEXA VIII” Combustibil pentru avioane cu reacție și aditivi pentru combustibil, astfel cum se menționează la articolul 8a Nr. || Descriere || Codul NC (1) Aditivi antidetonanți, de ex. tetraetil de plumb preparate antidetonante pe bază de tetraetil de plumb preparate antidetonante pe bază de alți compuși ai cuprului alte preparate antidetonante || 3811 11 10 3811 11 90 3811 19 00 (2) Inhibitori de oxidare Inhibitori de oxidare utilizați în aditivi pentru uleiuri lubrifiante: - inhibitori de oxidare care conțin uleiuri din petrol: - alți inhibitori de oxidare: Inhibitori de oxidare pentru alte lichide utilizate în același scop ca uleiurile minerale: || 3811 21 00 3811 29 00 3811 90 00 (3) Aditivi antistatici Aditivi antistatici pentru uleiuri lubrifiante: - care conțin uleiuri din petrol: - alții: Aditivi antistatici pentru alte lichide utilizate în același scop ca uleiurile minerale: || 3811 21 00 3811 29 00 3811 90 00 (4) Inhibitori de coroziune Inhibitori de coroziune pentru uleiuri lubrifiante: - care conțin uleiuri din petrol: - alții: Inhibitori de coroziune pentru alte lichide utilizate în același scop ca uleiurile minerale: || 3811 21 00 3811 29 00 3811 90 00 (5) Produse anti-îngheț pentru sistemul de alimentare cu combustibil (aditivi anti-îngheț) Produse anti-îngheț pentru uleiuri lubrifiante: - care conțin uleiuri din petrol: - altele: Produse anti-îngheț pentru alte lichide utilizate în același scop ca uleiurile minerale: || 38112100 38112900 38119000 (6) Dezactivatori de metale Dezactivatori de metale pentru uleiuri lubrifiante: - care conțin uleiuri din petrol: - alții: Dezactivatori de metale pentru alte lichide utilizate în același scop ca uleiurile minerale: || 3811 21 00 3811 29 00 3811 90 00 (7) Aditivi biocizi Aditivi biocizi pentru uleiuri lubrifiante: - care conțin uleiuri din petrol: - alții: Aditivi biocizi pentru alte lichide utilizate în același scop ca uleiurile minerale: || 3811 21 00 3811 29 00 3811 90 00 (8) Aditivi de îmbunătățire a stabilității termice Aditivi de îmbunătățire a stabilității termice pentru uleiuri lubrifiante: - care conțin uleiuri din petrol: - alții: Aditivi de îmbunătățire a stabilității termice pentru alte lichide utilizate în același scop ca uleiurile minerale: || 3811 21 00 3811 29 00 3811 90 00 (9) Combustibil pentru avioane cu reacție (altul decât kerosenul): Combustibil de tip benzină pentru avioane cu reacție (uleiuri ușoare) Altul decât kerosenul (uleiuri medii) || 2710 12 70 2710 19 29 (10) Combustibil de tip kerosen pentru avioane cu reacție (uleiuri medii) || 2710 19 21 (11) Combustibil de tip kerosen pentru avioane cu reacție amestecat cu biomotorină[1] || 2710 20 90 [1] cu condiția de a conține cel puțin 70 % în greutate uleiuri din petrol sau uleiuri minerale bituminoase